Bétera i la UPV presenten en CEVISAMA - EXCO un projecte pilot per a la creació d'una xarxa de control de nivells freàtics
26 de febrer de 2025

• Aquest projecte col·laboratiu permetrà a Bétera anticipar-se a situacions d'emergència, millorar la resiliència del territori i garantir una gestió eficient dels recursos hídrics.

Després de la DANA viscuda el mes d'octubre passat, l'Ajuntament de Bétera és conscient de la importància de la prevenció davant qualsevol tipus d'emergència, per això, s'ha unit a la Universitat Politècnica de València perquè el seu municipi participe en un projecte pilot en el qual es crearà una xarxa de control de nivells freàtics.

Així ho ha anunciat hui l'Alcaldessa de Bétera, Elia Verdevío al costat del tècnic Javier Rodrigo Ilarri de la Universitat Politècnica i la tècnic municipal, Lucia Belenguer, en una presentació en el Saló Tecnològic de la Construcció EXCO25 amb motiu de la Fira CEVISAMA que té lloc en Fira València del 24 al 28 de febrer.

“A la recerca de mesures que protegisquen el nostre municipi i a la nostra ciutadania apostem per la investigació, així com la cooperació entre els tècnics municipals, la universitat i els ciutadans, en nom de l'anticipació davant possibles desastres com la recent DANA. En eixe context, ens sumem a aquest projecte pioner que establirà una xarxa de control de les aigües subterrànies en el nostre municipi”, ha assenyalat Elia Verdevío durant la intervenció.

La prevenció és fonamental per a preparar-se amb antelació i evitar futures situacions d'emergència. En eixe sentit, la implementació d'estratègies basades en dades, com la proposta per a la creació d'una xarxa de control de nivells freàtics a Bétera, permetrà al Consistori anticipar-se a situacions d'emergència, millorar la resiliència del territori i garantir una gestió eficient dels recursos hídrics.

Aquesta acció és una mostra més de com la col·laboració entre l'Administració Pública i la Universitat pot traduir-se en solucions innovadores i sostenibles per als municipis i la seua ciutadania.

Perquè, tal com ha subratllat la primer Edil, “des de l'Ajuntament estem molt agraïts a la Universitat Politècnica de València i a l'Escola Tècnica Superior d'Enginyeria d'Edificació pel seu compromís amb la innovació i la transferència de coneixement, promovent iniciatives que aporten solucions reals als desafiaments urbans i mediambientals” i ha manifestat “la nostra disposició a continuar col·laborant amb la UPV en el desenvolupament d'aquesta mena de projectes que contribuïsquen al benestar de tots els veïns i veïnes de Bétera”.